Twee kry lewenslank vir verkragting van kindersTwee mans is beide tot lewenslange tronkstraf gevonnis nadat hulle skuldig bevind is aan die verkragting van kinders. Kol. Ronel Otto, woordvoerder van die polisie, sê Levy Abolenleng Sekoboane is in die Thabazimbi-streekshof gevonnis vir die verkragting van ŉ 16-jarige meisie in Desember 2012. Die meisie se ma het haar glo winkel toe gestuur en het Sekoboane haar voorgekeer, in ŉ veld ingesleep en verkrag. Hy het glo gedreig om haar dood te maak indien sy iemand van die voorval sou vertel. Johannes Marintjie Sekgobela is intussen ook lewenslange tronkstraf opgelê in die Mwankweng-streekshof vir die verkragting van twee seuntjies, onderskeidelik vyf en agt jaar oud, in 2011. Sekgobela het die twee seuns in ŉ kamer toegesluit en verkrag. Hy het vir elkeen van die seuns R1 gegee in ŉ poging om hulle stil te hou oor die verkragting. Hy is egter dieselfde dag in hegtenis geneem nadat een van die seuns hulle oupa van die voorval vertel het.